Հոգեթերապիայի եվրոպական ասոցիացիա

Հոգեթերապիայի եվրոպական ասոցիացիան (European Association for Psychotherapy - EAP) 41 երկրներից ավելի քան 120,000 հոգեթերապևտներ (այդ թվում նաև 28 ազգային ասոցիացիա և 17 եվրոպական ասոցիացիա) միավորող միջազգային մասնագիտական կազմակերպություն է, որի գլխավոր գրասենյակը գտնվում է Վիեննայում։ Հոգեթերապիայի եվրոպական ասոցիացիան Հոգեթերապևտի եվրոպական վկայականի ստացման չափորոշիչները սահմանող և այն շնորհող միակ իրավասու կազմակերպությունն է։



Ներածություն 
Հոգեթերապիայի եվրոպական ասոցիացիան իր հիմնադրման պահից իրագործում է հոգեթերապիայի ոլորտում ստանդարտացման և մասնագիտական կրթության և պրակտիկայի վերահսկման գործառույթներ՝ միաժամանակ համապատասխանեցնելով այդ ամենը Եվրամիության անդամ երկրների օրենսդրության և Եվրահանձնաժողովի աշխատանքների հետ։

Սթրասբուրգյան հռչակագիրը 
Հոգեթերապիայի եվրոպական ասոցիացիան 1990 թ.-ին, առողջապահության համաշխարհային կազմակերպության նպատակների և Եվրամիության օրենսդրության շրջանակներում, հռչակում է հոգեթերապիային վերաբերվող փաստաթուղթ, որն այժմ հայտնի է "Սթրասբուրգյան հռչակագիր" անվանմամբ։ Նշված փաստաթուղթը հակիրճ և հստակ ներկայացնում է հոգեթերապիայի հասկացումը. 
Սթրասբուրգյան հռչակագիրը։
 Հոգեթերապիան հատուկ դիսցիպլին է, որով զբաղվելն ազատ և անկախ մասնագիտություն է;
 Հոգեթերապևտիկ կրթությունը պահանջում է բարձր մակարդակի տեսական և կլինիկական պատրաստվածություն;
 Թերապևտիկ մեթոդների բազմազանությունը երաշխավորված է;
 Կրթությունը հոգեթերապևտիկ մեթոդներից որևէ մեկի ոլորտում իրականացվում է ինտեգրալ ձևով. այն ներառում է՝ տեսությունը, անձնային թերապևտիկ փորձը և անհատական պրակտիկան՝ սուպերվիզորի գլխավորությամբ, միաժամանակ ձեռք են բերվում գիտելիքներ այլ մեթոդների մասին; 
 Այդպիսի կրթություն ստանալու համար անհրաժեշտ է ունենալ նախնական կրթություն, մասնավորապես հումանիտար և հասարակական գիտությունների ոլորտում։

Էթիկական սկզբունքները 
Հոգեթերապիայի եվրոպական ասոցիացիան 2002 թ-ին մշակում և ընդունում է մի փաստաթուղթ, որը սահմանում է հոգեթերապևտների աշխատանքի, մասնագիտական գործունեության էթիկական սկզբունքները։

Հոգեթերապևտի եվրոպական վկայական 
Հոգեթերապիայի եվրոպական ասոցիացիան մասնագիտական ոլորտի վերահսկողության և մասնագիտական ծառայությունների որակի բարձրացանն ուղղված աշխատանքների շրջանակներում ներմուծել է հոգեթերապևտի եվրոպական վկայականը (European Certificate of Psychotherapy - ECP), որը ստանալու համար նախատեսված են բավականին բարձր չափանիշներ, և որի առկայությունը մասնագետի մոտ վկայում է վերջինիս մասնագիտական պատրաստվածության բարձր մակարդակի և այդ պատրաստվածության եվրոպական չափանիշներին համապատասխանելու մասին։

Ծանոթագրություններ 

Հոգեթերապիա
Բժշկական և առողջապահական կազմակերպություններ
Ավստրիայի կազմակերպություններ